Vrou (19) by Voortrekkermonument verkragArgieffoto ŉ 19-jarige vrou is glo Saterdagoggend by die Voortrekkermonument in Pretoria verkrag. Kapt. Augustinah Selepe, woordvoerder van die polisie, het aan Maroela Media gesê die voorval het omstreeks 08:00 plaasgevind. Bert Visser, operasionele bestuurder van die Voortrekkermonument, het aan Maroela Media gesê die vrou se ma-hulle het ŉ stalletjie gehad by die antiek-en-versamelaarsmark wat Saterdag by die monument aangebied is. “Haar ma het haar gevra om na haar sussie te gaan soek en sy het na die Assegaai-badkamers se kant toe geloop. Hulle is besig om herstelwerk aan daardie badkamers te doen en dit is afgesper. Die aanvaller het haar toe glo daar genader en in die maag geslaan en opdrag gegee om saam met hom na die Skool op Wiele se badkamers te gaan,” het Visser gesê. Die man was volgens die slagoffer in ŉ swart klapmus, swart handskoene en swart klere geklee. Hy het haar na bewering in die eerste hokkie van die badkamers verkrag en na die tyd opdrag gegee om “haarself te was”. Die aanvaller het toe te voet van die toneel gevlug. Die erg getraumatiseerde jong vrou het na haar ouers gegaan en hulle van die voorval vertel. “Ons mediese span het hulle uitstekend van hul taak gekwyt, het Visser gesê. “Die ambulans en polisie is vandaar gekontak.” Selepe het bevestig ŉ saak van verkragting word ondersoek. Niemand is nog in verband met die voorval in hegtenis geneem nie. Cecilia Kruger, uitvoerende hoof van die monument, het gesê die bestuur het met skok en afgryse van die voorval kennis geneem. Visser het dit beaam en gesê dit is vir hulle ongelooflik sleg. “Dit is die eerste keer dat so iets hier gebeur sover my kennis strek. Die terrein is só groot, dit is onmoontlik om elke hoekie te beman. Daar is wel sekuriteit beskikbaar tussen 09:00 en 17:00.” Die bestuur van die Voortrekkermonument het ook vir die jong vrou berading aangebied.